text: Stadig flere går på jagt efter deres rødder
  18 november 2017 kl. 17.01
  Slægtsforskning er blevet hvermandseje. Flere vil vide, hvor de kommer fra, viser tal fra Statens Rigsarkiv.
  Interessen for at rode med sine rødder og finde ud hvor tip-oldefar egentlig kommer fra, fik i dag Rigsarkivet til at invitere til messe.
  Med internettet og Facebook er det blevet mere tilgængeligt at søge i arkiver, og det benytter rigtig mange sig af.
  Antallet af besøg på Statens Rigsarkivs hjemmeside er steget med knap 700.000 besøg på blot et enkelt år.
  Således var tallet i 2016 oppe på 4,4 millioner besøg.
  Christian Hansen fra Sønderborg havde i dag taget et billede med af en mand, som skulle være hans bedstefar. Manden på billedet var med i første Verdenskrig. Nu vil Christian Hansen gerne vide mere.
  - Jeg synes det er interessant, hvis det virkelig er min bedstefar, siger Christian Hansen til TV SYD.
  På messen var der 17 forskellige stande fra ind og udland, der alle stod klar med hjælp.
  Christian Hansen, Pensionist, Sønderborg: "Jeg har fået en masse gode informationer, som jeg kan arbejde videre med, så jeg håber, at få bekræftet, at det er min bedstefar på billedet"
  Christian Hansen fik også nogle gode tips med hjem, og efterforskningen fortsætter nu derhjemme ved computeren.
  - Jeg har fået en masse gode informationer, som jeg kan arbejde videre med, så jeg håber, at få bekræftet, at det er min bedstefar på billedet, siger Christian Hansen.
  